**PRAKTISK INFO**

**BARNEHAGEÅRET**

**2025/2026**

Et bilde som inneholder utendørs, grunn, person, jente

Automatisk generert beskrivelse**Et bilde som inneholder person, utendørs, gress, buskap

Automatisk generert beskrivelse**

Et bilde som inneholder clip art, tegning, strektegning, sketch

Automatisk generert beskrivelse

**Stemland Gårdsbarnehage as**

Stemlandsveien 14

8215 Valnesfjord

Tlf. 75649595

Epost: [barnehagen@stemland.net](mailto:barnehagen@stemland.net)

**Velkommen til barnehagen**

Hver dag kommer barna til barnehagen med store forventninger. De gleder seg til å se igjen lekekamerater, utforske og oppleve. Det er også en helt ny epoke for mange barn, og foreldre, når barnet begynner i barnehagen for første gang. Da mister man oversikten og det kan føles som at man kommer litt på sidelinjen. For at samarbeidet rundt barnet skal bli best mulig er det derfor veldig viktig at vi er gode på informasjoner begge veier og at man forpliktes til å følge opp beskjeder, avtaler og informasjon som gis muntlig eller gjennom beskjeder på KidPlan. Det kan nok føles som om vi maser innimellom, men vi ønsker bare det beste for barnet og barnegruppa. Det er nedfelt i barnehageloven at det skal være et nært samarbeid mellom barnehagen og barnas hjem.

Stemland Gårdsbarnehage er en privat barnehage på Stemland i Valnesfjord. Det er 2 avdelinger/stuer i barnehagen; Skogstua for de eldste og Sjøstua for de yngste. Det er totalt 42 plasser i barnehagen og vi har en grunnbemanning på 8 ansatte.

Barnehagen ligger i tilknytning til en gård som vi har en samarbeidsavtale med og som er en del av vårt nærmiljø vi bruker stort sett daglig. Barnehagen er i år 15 år.

Stemland Gårdsbarnehage har som motto å være en KreAktiv barnehage. Vi ønsker å stimulere til både Kreaktivitet og Aktivitet. Aktiv lek med opplevelser og læring i naturen er vesentlig i tilbudet.

Alle barnehager skal utarbeide en årsplan. Denne skal inneholde informasjon om hvordan barnehagen vil arbeide med omsorg, oppdragelse, lek og læring for å sikre barna gode utviklings- og aktivitetsmuligheter. Vi har dette året valgt å dele årsplanen i to deler. Den ene delen handler om det praktiske rundt barnehagehverdagen mens den andre omhandler det pedagogiske arbeidet i barnehagen. Målet er at planen skal bli mer oversiktlig for alle med

God informasjon, men vi oppfordrer sterkt om at dere leser og setter dere godt inn i begge planene. Du kan barnet ditt, vi kan barnehage.

Et bilde som inneholder utendørs, gress, tre, lekeplass

Automatisk generert beskrivelse

Et bilde som inneholder utendørs, gress, plante, hund

Automatisk generert beskrivelse

**Viktig informasjon til alle som går i barnehagen**

 **BARNEHAGENS ÅPNINGSTID**

Vi åpner barnehagen kl 06.45 og stenger 16.30. Det betyr at barna må leveres og hentes innenfor disse tidspunktene. I følge vedtektene våre får dere et straffegebyr om dere henter barna for seint i barnehagen. De ansattes arbeidstid varer til 16.30 og da skal døren låses.

 **KJERNETID**

”Kjernetiden” i barnehagen er fra 9.00-14.00. Det betyr at vi i det tidspunktet kan være utenfor barnehagen på tur etc. Kommer du senere enn 9.00 ønsker vi beskjed. Det samme hvis dere henter tidligere. Da kan vi avtale hvor vi treffes! Gi beskjed så tidlig som mulig om ditt barn ikke kommer i barnehagen. Det er alltid lettere å planlegge dagen når vi vet hvor mange som dukker opp. Vi ønsker å være impulsiv og ta en del på sparket! Det er lov å ta rolige dager hvor dere leverer sent og henter tidlig og at dere gir barnet fri innimellom når det passer dere. Dere må ikke være redde for at barna går glipp av noe da det skjer så mye hele tiden. Det kan være viktigere å ha kvalitetstid hjemme sammen.

 **LEKER**

Vi ønsker at barna ikke tar med leker hjemmefra. Vi har nok leker i barnehagen og det hender at lekene blir brukt for å oppnå egen vilje. Dette går på bekostning av de som ikke har med leker. I tillegg er det fort gjort at ting blir ødelagte eller borte.

 **BURSDAGER**

Vi feirer bursdagen til alle barna i barnehagen med krone, kappe, lys og flagg. De får velge en aktivitet de har lyst til å gjennomføre og de blir midtpunktet gjennom hele dagen. Bursdagsinvitasjoner skal ikke deles ut i barnehagen, det er veldig sårt for den/de som aldri blir invitert. Navn og telefonnummer finner dere på Kidplan eller kontakt oss om det er noe.

 **MERKING AV KLÆR**

Det er viktig at alle har nok klær i barnehagen – det gjelder både skiftetøy og ytterklær. Spør oss om råd hvis dere er usikre på hva de trenger. For at klær/sko ikke skal bli borte, er det viktig at alt merkes med barnets navn. Det letter også vår jobb betraktelig (vi bruker mye tid på å lete etter klær og finne rett eier, og mange ganger blir det feil). Bruk tusj eller ferdige klistrelapper.

 **SYKE BARN**

En dag i barnehagen er ganske slitsomt, det er mange lyder og høyt aktivitetsnivå. Barn som har dårlig allmenntilstand skal holdes hjemme – både for barnets skyld, men også for å unngå smitte! Vi har dessverre ikke nok fang å sitte på når noen er syke. Vi har et eget hefte om syke barn i barnehagen, og der står det du trenger å vite om de mest vanlige sykdommene. De er laget ut fra anbefalinger fra norsk folkehelseinstitutt. Dette heftet finner du på vår hjemmeside, og om du ønsker det kan vi skrive det ut. For å unngå stor spredning av smitte, er vi veldig nøye på å vaske hendene våre i barnehagen. Vi vasker fingre når vi kommer inn, før mat, etter fjøsrunder og etter dobesøk. Da har vi en egen vaskesang! **Alle** skal ta en vaskerunde på morgenen når dere leverer.

 **PLANER, DAGSRAPPORT PÅ TAVLA, INFOSKRIV, NETTSIDEN - DERE ER ANSVARLIGE FOR Å HOLDE DERE OPPDATERT!**

Vi bruker Kidplan som informasjonskanal og unngår mest mulig papir. Alle får eget passord til nettsiden ved oppstart og dere må selv logge dere inn. Det finnes også en app dere kan bruke. Vi skriver tavlepost jevnlig om ting som har skjedd, legger ut bilder og sender beskjeder om aktiviteter og/eller noe barna må ha med til barnehagen. Det er ofte greit å informere barna om det er spesielle ting som skal skje, slik at de er forberedt når de kommer til barnehagen. Vi gjør det vi kan for å informere, men det er deres ansvar også at informasjonen kommer frem!

 **MAT**

Barna har selv med seg matpakke til frokost. Frokosten varer fra 8.00-8.30. Vi ønsker at alle som skal spise frokost er her til kl 8.00, slik at det blir ro rundt måltidet og alle er klare til å starte dagens aktiviteter etterpå. Lunsjen og mellommåltid får de i barnehagen. En gang i uka lager vi middag til alle sammen. Vi er opptatt av å servere sunn og allsidig mat i barnehagen.

 **RYDDING**

Vi lærer barna at man skal rydde opp etter seg når de har lekt og innimellom tar vi ei felles ryddeøkt. Det handler om at vi skal ta vare på utstyr slik at ting ikke blir ødelagte eller borte. I tillegg er det bedre å finne igjen lekene når de er på plass-ikke bare slengt fra seg rundt omkring. Vi oppfordrer dere foreldre til å hjelpe oss med dette. Rydd i hvert fall noen leker sammen med barnet før dere drar hjem på ettermiddagen😊

 **OPPSTARTSAMTALER**

Alle barnehager i Fauske kommune gjennomfører oppstartsamtaler før barnet begynner i barnehagen. Dette for at vi skal bli ordentlig kjent med både barnet og familien. Tidlig innsats er viktig for å hjelpe barn og familier som kan ha det vanskelig. Informasjon om dette får dere med ett oppstartsbrev.

 **FJØSGRUPPER**

Vi har jevnlige fjøsgrupper som går i fjøset ca kl 09.00. Vi rullerer på hvem som går og forsikrer oss om at alle får gå jevnlig. Da gjør vi reint hos alle dyrene og gir dem mat og kos. Alle barna skal få være delaktig og vi voksne kan ha fullt fokus på de barna som er med, derfor har vi ikke så store grupper. Det er en god læringssituasjon på mange områder; sosialt, språk, kunnskap, matematikk og fysisk arbeid/motorikk.

 **BESKJED VED FRAVÆR**

Når barnet av ulike årsaker er fraværende fra barnehagen vil vi ha beskjed så tidlig som mulig, enten på telefon eller KidPlan. Dette handler om planlegging av dagen og økonomi for vår del. Av og til er ansatte også syke og om det er færre barn så trenger vi ikke å ta inn vikar i like stor grad og det er en stor kostnad for vår del. Bemanning er regulert gjennom Barnehageloven og vi tar inn vikar ved behov.

 **PERSONVERN**

Personvernloven er ganske tydelig på hva vi kan dele og oppbevare av informasjon. Vi kan ikke dele noe bildemateriell eller informasjon uten at dere samtykker til det. Eget samtykkeskjema finner dere på Kidplan og det skal dere fylle ut av hensyn til barnet. Viktig at dette gjøres hver høst!

Viser for øvrig til hjemmesiden vår: [www.stemland.net](http://www.stemland.net)

Der finner dere blant annet vedtekter for barnehagen, samt annen nyttig informasjon!!

Barnehagen har også egen side på Facebook. Der oppdaterer vi innimellom og kommer med påminnelser om det er noe dere bør huske!

**Telefonnummer til barnehagen;** 75 64 95 95

Sjøstua; 98 90 19 91

Skogstua; 98 90 19 90

Kontor; 48 00 32 23

**Dyrene våre**

Barnehagen er så heldig at vi har lokaliteter så nært gården og at vi kan benytte oss av det som finnes rundt oss. Vi har mange dyr rundt oss på gården som vi jevnlig koser med, gir mat, steller og gjør reint hos. Noen dyr har navn og andre ikke. Det skjer jevnlig utskifting og vi prøver å gjøre det så naturlig som mulig når dyr dør. Det er likevel forskjell på om det er en kanin eller ei ku… Kaninene og marsvinet er mest for kosen sin skyld, mens de andre er for mat.

For tiden har vi en del små mus i lillefjøset. De er veldig søte, men spiser av de andre sine dyr sin mat og griser en del. Vi setter derfor ut musefeller innimellom.

- Kaninene våre: Mikki og Lakris.

- Marsvinet Caramell

-Vi har en gjeng høner i lillefjøset. Vi har Serenahøner. Hønene legger jevnlig egg som vi spiser. Det er jevnlige utskiftinger på hønene.

- Sauene står inne i fjøset på vinteren og er på fjellet om sommeren.

- På gården er det nå 9 griser. De går i eget gjerde på utsiden av barnehagen.

- Oksene og kuene i fjøset og storfjøset på gården har vi ingen ansvar for, men vi går dit på fjøsrundene og koster og gir mat og stell.

Et bilde som inneholder fugl, hane, hønsefugl, kylling

Automatisk generert beskrivelse

**Dette trenger barnet ditt av klær og utstyr i barnehagen**

Her kommer en liten smørbrødliste over hva barna trenger av tøy i barnehagen ☺

Undertøy er noe av det vi bruker aller mest, så ta gjerne med ekstra av dette. Bruk skjønn når dere tar med klær, dette er en liste for hele året ☺ Ellers er det bare å spørre, så skal vi svare så godt vi kan!

Soveutstyr

* 1 tynn lue (ull eller bomull, alt etter temperatur)
* 1 par tynne votter (ull eller bomull, alt etter temperatur)

**I kurven inne:**

-2 par sokker

-3 strømpebukser eller stillongs

-2 bukser

-2 gensere uten hette

-3 truser for de som bruker det

-3 body/trøyer

-2 skift ullundertøy/bambus

Her i Nord-Norge er vi kjent for et veldig skiftende vær og det er ikke bestandig like enklet å vite hva og hvor mye barna skal ha på seg. Været endrer seg fra morgen til ettermiddag. Vi ønsker at dere har litt å velge i av klær her i barnehagen. Spesielt i overgangstider mellom årstider er dette viktig, men også ellers😊

**I hylla inne:**

-Fleecebukse og genser eller tynn ulldress/ ullgenser & -bukse

-Ullbukse og ullgenser

-2 par lester

-Innetøfler eller sklisokker for de som ønsker

**I hylla i yttergangen:**

-3 par votter, gjerne både ull- og vindtette votter

-1 par regnvotter

-Luer, gjerne både ull- og vindtette luer

-Hals/buff (i tilegg kan det også være lue og hals i ett)

**På knaggen i yttergangen:**

-Regnklær

-Dress (høst og vinterdress)/ eventuelt jakke og bukse

-Skotøy: alltid ett par støvler + sesongbetont fottøy som joggesko og vintersko

-Støvler må være i barnehagen da vi bruker det i fjøs, på ridning og turer.

* **Når dere får skittent tøy hjem på ettermiddagen, er det viktig å fylle på med tilsvarende tøy i hyller og kurver. Det er deres ansvar å holde orden i klærne og følge med at barnet har de riktige klærne til enhver tid.**
* **Husk å merke klærne til barnet ditt.**
* **Dere må selv ta rede på barnas klær på ettermiddagen. Tørkeskapet står ikke på når de drar hjem, klærne vil derfor ikke tørke der i løpet av natta. Sett sko på skohylla, og heng klær på plass. Vaskeren løfter ikke opp sko og klær som ligger på gulvet så det blir ikke vasket der.**
* **Om vi samarbeider om dette skal det gå fint😊**

**Dagsrytme – utgangspunkt**

**06.45 Barnehagen åpner – Fri lek**

Barna bestemmer selv aktivitet på morgenen, og vi voksne skal legge til rette. Begge avdelingene er åpne og vi leker på tvers av avdelingene.

Viktig å huske på at vi ikke åpner før 06.45 selv om det er ansatte til stede. Det er greit å få ryddet på plass og gjøre i stand før barna kommer.

**08.00 Frokost**

De som ikke har spist hjemme har anledning til det. Det skal være ro ved spisebordet og vi oppfordrer sterkt til ikke å levere mellom 08.00 og 08.30. Det er vanskelig å ta imot på en god måte når mange barn sitter rundt matbordet og trenger hjelp med frokosten.

De som kommer etter 08.30 må ha spist hjemme, for da begynner dagens gjøremål.

**09.00 Fjøsgrupper/tur til Stall Elverhøy**

Det gjøres rent, gis mat og vann og det skal koses. Blanda grupper fra begge stuene.

Jevnlig drar en gruppe på gårdsbesøk til Runa der de bl.a rir på Perla. Eller Runa kommer med hesten til barnehagen.

**09.30 Tur, formingsaktiviteter, samlingsstund, ulike grupper**

Vi legger opp til å være mye ute, og der vil vi også flette inn forming og samlingsstund. Det skal både lekes og læres på tur, men den viktigste biten er at vi skal lære oss å bli glade i å være ute uansett vær.

Vi har noen faste referanseområder, men vi skal også gå andre steder og søke nye opplevelser.

Vi ønsker at dere gir beskjed om barnet kommer senere enn 9.00. Vi ønsker å ta ting på sparket og det blir lettere når vi vet hvem som kommer og hvem som ikke kommer.

**10.30 Lunsj**

Vi serverer barna lunsj hver dag. Det vil da serveres hjembakt brød, og en dag i uka lager vi varm mat. Skal vi på tur, smører vi matpakke og lager drikke vi tar med oss.

Vi er opptatt av at måltidet skal være en hyggestund, men også en læringsarena. Barna er med på å lage maten selv, og de smører på pålegg selv.

Barna lærer seg høflighet ved å spørre fint om noen kan sende noe og om noen kan hjelpe til med noe.

Barna får selv bestemme hva de skal ha på brødskiva, og de slipper ”svette” matpakker.

Vi er opptatt av å ha et sunt og allsidig kosthold uten for mye sukker.

**11.30 Sovetid/hvilestund/avslapping**

Det er mange små som trenger å sove litt, og de fleste på Sjøstua legger seg etter lunsj. Om vi er på tur tar vi med vognene. De som ikke sover har fri lek, men vi vil oppfordre til at de også kan slappe av litt på madrasser,

ei god bok, ett spill eller lignende. Det er godt for alle å ha ei rolig stund midt på dagen.

**14.00 Frukt/brødmat**

Vi skjærer opp frukt og lager gjerne et fint fruktfat. I tillegg smører vi brødskiver (eller knekkebrød) til alle.

Det varierer om vi spiser frukten inne eller ute.

**14.15 Frilek ute/inne**

Nå nærmer det seg hentetid, så vi oppholder oss i eller rundt barnehagen. Barna hjelper til å rydde litt etter

hvert, og må plukke opp litt leker før de går hjem. Foreldrene oppfordres til å ta seg tid til å la barna rydde

litt, i hvert fall 1-2 leker.

**16.30 Barnehagen stenger.**

Barna skal være hentet innen barnehagens stengetid kl.16.30. Ring hvis det oppstår noe som gjør at du blir

forsinket! Husk at noen må jobbe overtid om barnet ditt blir for seint hentet.

**Rutiner ved oppstart av nye barn**

* Alle foreldre som har barn som starter i barnehage i Fauske kommune blir innkalt til en oppstartsamtale. Målet er å sikre at barn får et godt utgangspunkt for utvikling, læring og livskvalitet. Vi har som mål å styrke innsatsen rettet mot barn ved å oppdage behovet for hjelp tidlig, for så å forebygge og sette i gang tiltak. Foreldrene skal fylle ut helseskjema.
* Alle barn har en ”fast” voksen (primærkontakt) som tar i mot og bruker mest tid sammen med barnet.
* Vi er opptatt av at oppstarten skal være trygg og god, så de første dagene har man mor eller far tilgjengelig ved behov.
* Første dagen er barnet kun ei kort stund – ca 2 timer. Dette utvider vi etter hvert. Det er viktig at barnet får gå hjem før alt blir slitsomt, slik at det gleder seg til å komme tilbake.
* Det varierer veldig hvor greit barna takler det å være i barnehagen, men for mange av dem er det en ganske stor omveltning fra å bare være hjemme i lag med mamma og pappa til å møte så mange nye barn og voksne. Det kan godt være at noen må bruke litt flere dager på å bli trygg… Vi er opptatt av at vi skal gjøre det vi kan for at alle skal ha det bra i barnehagen vår!
* Det skal settes av tid til å gi informasjon fra både barnehage og foreldre.
* Vi arrangerer åpen dag/dager i mai og juni for nye barn og foreldre. Da kan de komme til barnehagen for å bli litt kjent. Det vil også bli foreldremøte for de nye foreldrene.

**Overgang fra Sjøstua til Skogstua**

Når barnet er ca 3 år skal det flytte over fra Sjøstua til Skogstua. Vi er mye sammen på tvers av avdelingene i forkant av overflyttingen og bruker mye tid på å skape gode relasjoner for at overgangen skal gå greit. Det skal oppleves trygt og godt. Det siste halvåret er barna ofte på besøk på Skogstua og vi går turer sammen. Dere får brev når det nærmer seg og da står det hvilken voksen som skal være primærkontakt. Den ansatte vil bruke tid på forhånd for å bli kjent og overgangen skjer noe gradvis. Døra inn til Sjøstua vil altid stå åpen for de «gamle» barna om de trenger trøst eller bare har behov for å være der litt. Det er ofte et helt annet tempo på Skogstua, så det kan bli noe overveldende i starten.

**KidPlan**

KidPlan er ett flott kommunikasjonsverktøy med foreldre/foresatte. Ved oppstart får alle mail med link til verktøyet. Inne på KidPlan legger vi ut tavleposter, bilder, informasjon, planer og annet det er viktig å følge med på. Vi kan også sende private meldinger. Det er kun ansatte og foreldre/foresatte som har tilgang til verktøyet. Alt slettes i august hvert år før nye barn starter opp.

Foreldre/foresatte kan sende meldinger til oss og registrere fravær selv. Det vil aldri erstatte en god telefonsamtale, men likevel ett godt supplement i en travel hverdag.

På hjemmesiden vår ligger det også mye nyttig informasjon. Det ligger progresjonsplan, årshjul for gårdslivet, hefte om sykdom i barnehagen og annet som kan være nyttig å lese. Bruk det😊

**Storklubben – forberedelse til skolestart**

Fauske Kommune har bestemt at det skal være en del felles opplegg i barnehagene, slik at alle barn har noenlunde ”lik” ballast med seg inn i skolen og at det ikke skal være så stor forskjell på hva barna har opplevd og deltatt på.

Det er også bestemt at alle førskolebarn skal få besøke ”sin” skole i løpet av vinteren og det er satt frister for når samarbeid mellom skole og barnehage skal skje. Det vil også bli en del felles opplegg med Valnesfjord barnehage, turer, besøk, kirkevandring etc. Det er innført skolegrenser i kommunen, så barna skal begynne på skole i den sonen de hører til. Storklubben starter med ett møte der de diskuterer hva de ønsker å gjøre dette året, barnas ønsker blir tatt på alvor og gjennomføres i løpet av året. Det er motoriske aktiviteter, mye språktrening, matematiske begreper, forming, baking og selvfølgelig mye lek. I tillegg bruker vi tid på litt lengre og annerledes turer enn de andre i barnehagen. Vi avslutter årets storklubb med å dra på storklubbtur. Vi jobber mye med å skape gode relasjoner mellom barna og styrke hvert barn sin identitet. Det er Ina som skal ha storklubben i år. Det blir 5 storklubb-barn dette året.

**Ansatte i barnehagen**

|  |  |  |
| --- | --- | --- |
| **Skogstua;** | **Sjøstua;** | **Andre;** |
| Runa Gravem-Nordgård, ped.leder  Mariann Brekke,  fagarbeider  Ina Marie Urheim, fagarbeider | Yvonne Engan Hansen, ped.leder  Julie Veigård Hamran, ped.leder  Linda Holmegård, fagarbeider  Hanne Lise Brekke,  Fagarbeider  Astri Kaastrup, assistent | Ann Merete Land, styrer  Mathias Bergli, vaktmester  Margrethe S. Hansen, vikar  Even Bernhardsen, vikar  Astri Kaastrup, vikar |

**Barnehagen er privat og styret består av;**

Marianne Haugane (repr.fra gården og styremedlem), Lars Bergli (eier og styreleder), Torild Johansen (eier og nestleder), Ann Merete Land (styrer og styremedlem)).

Innimellom vil det være andre innom barnehagen også. Vi tar imot studenter fra universitetet, skoleelever i praksis og andre som av en eller annen grunn skal ha praksis. Vi ser på dette som en ressurs for barnehagen og lærer mye av å få andre inn som kanskje har ett annet perspektiv på ting og vi må til enhver tid holde oss faglig oppdatert.

**Tradisjoner/aktiviteter gjennom året**

Vi har etter hvert opparbeidet oss en del tradisjoner som vi ønsker å videreføre. En del handler om tradisjoner i forbindelse med gårdsdrift, mens noe handler om årstider og høytider. Det er alltid rom for å tilføye eller ta bort aktiviteter ut fra ulike hensyn og behov. Vi er blitt litt mer kritisk til gjennomføringer av ulike aktiviteter og tenker på hvem som har utbytte av de ulike oppleggene – er det barnas behov som kommer først eller er det hensyn til andre ting? Vi vil at barna skal sitte igjen med noe positivt og tenker mer helhet på hva som er best for barnet, men også hele gruppa.

Vi har egne planer for de ansatte som sier noe om hvilke tema vi skal jobbe med og hva vi skal igjennom i løpet av året. Dette dokumenterer vi så godt det lar seg gjøre i hverdagen og på ulike periodeplaner.

Kom gjerne med innspill til oss om dere har tanker/ønsker til innhold.

**Et bilde som inneholder person, klær, utendørs, plante

Automatisk generert beskrivelse**

**Forventninger**

Det er en del gjensidige forventninger knyttet til barnehagelivet. Dere har nok en del forventninger til oss og det håper vi inderlig at dere vil dele med oss. Vi vil gjøre så godt vi kan for å tilpasse oss og oppfylle alle barn og foreldres ønsker og behov. Vi setter stor pris på tilbakemeldinger, både ris og ros. Det er slik vi kan bli bedre i jobben vår og finne løsninger sammen på hvordan vi best kan nå alle forventninger.

Vi har en del forventninger til dere også og vi håper dere kan hjelpe oss med å oppfylle dem til barnas beste:

* Framsnakke barna og barnehagen hjemme. Om dere er positive og heller ta det som er negativt opp med oss voksne, så er det med på å lage en trygg ramme for alle barna
* Slå av telefonen når dere kommer inn barnehageporten og ha fullt fokus på barnet når dere leverer og henter. Det betyr mye for barnet å bli sett og hørt i disse situasjonene.
* Holde dere oppdatert på informasjon som kommer hovedsakelig på KidPlan. men også gjennom skriv som henges på hyllene til barna.
* Gi beskjed til oss ved endringer i livet som kan påvirke barnet. Barn får med seg mye mer enn vi tror og det kan påvirke de i stor grad.
* Følge opp barnehagens verdier og dørstokkregler.
* Bruk litt tid på å holde orden i hyller og garderobe. Vi får bedre tid til å være sammen med barna om vi ikke trenger å bruke mye tid på å lete etter klær, rydde og organisere. Det er deres ansvar at barna har klær til allslagsvær og skiftetøy tilgjengelig. Det er barna det går utover om det mangler noe. Om det tas med skittent tøy hjem så må det fylles på neste dag. Vi skal gjøre så godt vi kan å gi beskjed om noe mangler, men ta en titt i hyllene og organiser litt hver dag.

Det blir dessuten mye triveligere og enklere å holde rent og ryddig om sko settes i hyller og klær henges opp.

Et bilde som inneholder utendørs, himmel, vandring, klær

Automatisk generert beskrivelse